Партнёрамі Прэзідэнцкай бібліятэкі ў арганізацыі дадзенай выставы з’яўляюцца Нацыянальная кінастудыя “Беларусьфільм”, Дзяржаўны музей гісторыі беларускай літаратуры, Беларускі дзяржаўны архіў-музей літаратуры і мастацтва, Музей гісторыі беларускага кіно, Музейны комплекс гісторыі і культуры Аршаншчыны. Ужо сам вопыт прыцягнення да ўдзелу ў праекце столькіх розных арганізацый, у тым ліку рэгіянальных, варты ўвагі. Дарэчы, звярталася бібліятэка з прапановай далучыцца да выставы ў гонар “Дзікага палявання…” і да Беларускай дзяржаўнай акадэміі мастацтваў. Але, на думку кіраўніцтва БДАМ, у фондах няма студэнцкіх работ на дадзеную тэматыку, якія вартыя таго, каб быць выстаўленымі побач з работамі такіх мэтраў, як Арлен Кашкурэвіч, Юрый Якавенка, Міхаіл Басалыга, што ў розныя гады ілюстравалі згаданы твор і чые ілюстрацыі ў экспазіцыі ёсць. Але ў перспектыве акадэмія гатова супрацоўнічаць з Прэзідэнцкай бібліятэкай — як у выставах гэтага цыкла, так і ў будучых праектах аддзела маркетынгу апошняй.